CELEX: 62010CN0459
Language: sk
Date: 2010-09-20 00:00:00
Title: Vec C-459/10 P: Odvolanie podané 20. septembra 2010 : Spolková krajina Sasko a Spolková krajina Sasko-Anhaltsko proti rozsudku Všeobecného súdu (ôsma komora) z  8. júla 2010 vo veci T-396/08, Spolková krajina Sasko a Spolková krajina Sasko-Anhaltsko/Komisia

20.11.2010   
            
            
               SK
            
            
               Úradný vestník Európskej únie
            
            
               C 317/23
            
         Odvolanie podané 20. septembra 2010: Spolková krajina Sasko a Spolková krajina Sasko-Anhaltsko proti rozsudku Všeobecného súdu (ôsma komora) z 8. júla 2010 vo veci T-396/08, Spolková krajina Sasko a Spolková krajina Sasko-Anhaltsko/Komisia
   (Vec C-459/10 P)
   ()
   2010/C 317/41
   Jazyk konania: nemčina
   
      Účastníci konania
   
   
      Odvolatelia: Spolková krajina Sasko a Spolková krajina Sasko-Anhaltsko (v zastúpení: A. Rosenfeld a I. Liebach, Rechtsanwälte)
   
      Ďalší účastník konania: Európska komisia
   
      Návrhy odvolateľov
   
   
               1.
            
            
               zrušiť rozsudok Všeobecného súdu z 8. júla 2010 vo veci T-396/08, Spolková krajina Sasko a Spolková krajina Sasko-Anhaltsko/Komisia, ktorého predmetom bol návrh na čiastočné zrušenie rozhodnutia Komisie 2008/878/ES z 2. júla 2008 týkajúceho sa štátnej pomoci, ktorú zamýšľa Nemecko poskytnúť spoločnosti DHL a článku 1 ods. 1 rozhodnutia Komisie 2008/878/ES z 2. júla 2008,
            
         
               2.
            
            
               subsidiárne zrušiť rozsudok uvedený v bode 1 a vrátiť vec na Všeobecný súd,
            
         
               3.
            
            
               zaviazať odporkyňu na náhradu trov konania.
            
         
      Odvolacie dôvody a hlavné tvrdenia
   
   Odvolanie smeruje proti rozsudku Všeobecného súdu, ktorý zamietol žalobu odvolateľov o čiastočné zrušenie rozhodnutia Komisie 2008/878/ES z 2. júla 2008. Komisia prehlásila týmto rozhodnutím väčšinu oznámených pomocí vzdelávaniu, ktoré zamýšľali Spolková krajina Sasko a Spolková krajina Sasko-Anhaltsko poskytnúť v prospech spoločnosti DHL, za nezlučiteľnú so spoločným trhom.
   Odvolatelia týmto odvolaním namietajú nasledujúce porušenia práva Únie Všeobecným súdom:
   
               —
            
            
               Všeobecný súd porušil nariadenie č. 68/2001, bývalý článok 87 ods. 3 písm. c) ES a zásadu rovnakého zaobchádzania, pretože preskúmanie nevyhnutnosti pomoci malo právne vady. Porušenie nariadenia (ES) č. 68/2001 vyplýva z toho, že neboli preskúmané vecné kritériá stanovené nariadením, čo je výnimočne prípustné len vtedy, ak to odôvodňujú osobitnosti konkrétneho prípadu. K porušeniu bývalého článku 87 ods. 3 ES došlo preto, lebo Všeobecný súd v rozpore s právom neuznal, že pomoci vzdelávaniu slúžili, resp. mohli slúžiť cieľom bývalého článku 87 ods. 3 písm. c) ES a toto mala Komisia zohľadniť s uvážením podľa článku 87 ods. 3 ES. Nakoniec došlo k porušeniu zásady rovnakého zaobchádzania, pretože Komisia neskúmala v predchádzajúcich rozhodnutiach v porovnateľných situáciách nevyhnutnosť pomoci vzdelávaniu a ani nekonštatovala. Objektívne odôvodnenie pre takéto nerovnaké zaobchádzanie nie je zrejmé.
            
         
               —
            
            
               Ani keby sa malo vychádzať z toho, že kritérium nevyhnutnosti bolo použité oprávnene, došlo k právnemu pochybeniu. Odvolatelia v tejto súvislosti namietajú, že Všeobecný súd nedodržal nariadenie č. 68/2001, usmernenia Komisie o národnej regionálnej pomoci, ako aj bývalý článok 87 ods. 3 písm. c) ES, pretože protiprávne nezahrnul do preskúmania nevyhnutnosti motivačné efekty pre výber lokality. Skutočnosť, že pomoci vzdelávaniu prinajmenšom môžu obsahovať aj regionálne aspekty, vyplýva zo znenia nariadenia č. 68/2001. Predpoklad Všeobecného súdu, že pomoc podnikom v znevýhodnených oblastiach a zriaďovanie nových podnikov sa môže uskutočňovať len prostredníctvom regionálnej pomoci je nesprávny.
            
         
               —
            
            
               Všeobecný súd ďalej porušil nariadenie č. 68/2001, bývalý článok 87 ods. 3 písm. c) ES, ako aj zásadu rovnakého zaobchádzania aj tým, že pri posúdení nevyhnutnosti pomoci protiprávne uplatnil nevecné kritériá. Pri tomto preskúmaní jednak nemal zohľadniť obchodnú prax a stratégiu príjemcu pomoci, pretože týmto by podniky, ktoré na základe interných štandardov zaviedli vysokú úroveň vzdelávania, boli z hľadiska práva upravujúceho štátnu pomoc znevýhodnené voči podnikom, ktoré majú nízku úroveň vzdelávania. Pomoci nemali byť na druhej strane považované za nepotrebné len preto, že boli stanovené vnútroštátnymi právnymi normami. To by viedlo k tomu, že podniky z členských štátov, v ktorých zákon ukladá vysokú úroveň vzdelávania, by boli znevýhodnené voči podnikom z členských štátov s relatívne nízkou úrovňou vzdelávania.
            
         
               —
            
            
               Všeobecný súd nakoniec porušil aj bývalý článok 87 ods. 3 písm. c) ES tým, že protiprávne nezohľadnil pozitívne vonkajšie efekty dotknutých vzdelávacích opatrení.